นอกจากนี้ นายกฯยังกล่าวกับ ครม.อีกว่า ความจริงโรคนี้ไม่ได้มีอะไรร้ายแรงมากนัก เพียงแต่มีกระแสหวาดวิตกก็เลยกลัวกันไปหมด แต่เมื่อเกิดวิกฤติขึ้นมาในครั้งนี้ ยังถือว่าเป็นผลดีอยู่บ้างที่ทุกคนจะได้ช่วยกันระมัดระวังต่อไปในอนาคต ขณะที่นางสุดารัตน์ เกยุราพันธุ์ รมว.สาธารณสุข ได้พูดถึงเด็กที่เสียชีวิตที่ จ.ขอนแก่น ด้วยว่า เท่าที่มีการสอบสวนอยู่ยังไม่ชัดเจนว่า เด็กคนนี้ติดเชื้อมาจากทางไหน เพราะมีข้อมูลว่าเด็กไม่ได้มีประวัติยุ่งเกี่ยวหรือสัมผัสไก่ แต่อาจไปคลุกคลีสัมผัสกับไก่ชน ซึ่งน่าจะเป็นตัวที่แพร่เชื้อ ด้านนายเนวิน ชิดชอบ รมช.เกษตรฯ ได้บอกว่า ในการป้องกันการเคลื่อนย้ายไก่ชนนั้น อยากขอให้ตำรวจเพิ่มความเอาใจใส่เข้มงวดให้มากยิ่งขึ้น เพราะส่วนใหญ่จะมีการอุ้มไก่เอาไปซ้อมตีตามที่ต่างๆ ซึ่งบางครั้งก็มีการอุ้มไก่นั่งไปในรถเก๋งติดแอร์ หรือมีการปกปิดอย่างมิดชิด ทำให้กระทรวงเกษตรฯไม่สามารถ เข้าไปตรวจสอบได้ ซึ่งการเอาไก่ชนไปซ้อมตี อาจเป็นตัวการทำให้มีการแพร่เชื้อโรคลุกลามออกไป